Ma yella deg uḥric aneggaru, Gar rrwaḥ d tuɣalin tkemmel tsiwelt timendeffirt d yiwudam Mehdi, Tiziri, d Tanina. Tanina ɣef wakken tḥemmel gma-s Mehdi, tebɣa-as ad yaɣ tameṭṭut yelhan, tameṭṭut ara t-yeǧǧen ad yettu Nayla, imi daɣen tḥemmel Tiziri, tegga-as azal d ameqqran, tebɣa ad teffeɣ si lxiq deg way deg tella, imi tugi ad tettu leḥmala n Yuba ɣef wakken i asen-tettmeslay Tanina, yal tikkelt, tekcem leḥmala n Tziri ɣer wul n Mehdi, yuɣal yettwali-tt ala nettat kan i yellan. Armi i d-yewweḍ wass ideg mzawaǧen Mehdi d Tziri, Tiziri xas ulamma tella yid-s, maca dima yella d acu itt-ixuṣṣen ; yella yilem deg wul-is, imi terra-d kan deg wallaɣ-is tarewla si tmurt d aya itt-yeǧǧan ur tethenna ara deg zzwaǧ-is. Tegla ula s urgaz-is Mehdi, tebɣa-as ad yeǧǧ tamurt ideg d-ilul d uxeddim-is armi i as-tbeddel rray-is ɣas ulamma bessif.